Το καινούργιο για τον Ελληνισμό στην οικονομία κατά τα τελευταία 70 περίπου χρόνια πριν από την Επανάσταση ήρθε από την ανάπτυξη του δικού του εμπορίου και της δικής του εμπορικής ναυτιλίας. Άρχισε σταδιακά από τα μέσα του 18ου αιώνα με γεωγραφικό και πραγματικό κέντρο τον κατακτημένο από τους Οθωμανούς Ελληνικό χώρο. Πράγματι, από τα μέσα του 18ου αιώνα οι Έλληνες έμποροι αναπτύσσουν όλο και πιο έντονη δραστηριότητα. είτε προς τη Δύση είτε -μετά το 1774- προς τον Εύξεινο Πόντο. Είναι η εποχή του "Βαλκάνιου ορθόδοξου εμπόρου", κατά τον Σέρβο ιστορικό Τράγιαν Στογιάνοβιτς, έκφραση που έχει καθιερωθεί ως τίτλος αναφοράς γι’ αυτό το θέμα.